b'\n_START_ARTICLE_\nLegioneloza\n_START_SECTION_\nPoti oku\xc5\xbebe\n_START_PARAGRAPH_\nOku\xc5\xbeba z legionelo je navadno rezultat vdihovanja aerosola, ki vsebuje bakterije in lahko izvira iz kateregakoli obmo\xc4\x8dja kontaminirane vode. S pitjem kontaminirane vode se \xc4\x8dlovek navadno ne more oku\xc5\xbeiti zaradi uni\xc4\x8denja patogenov s klorovodikovo kislino v \xc5\xbeelodcu, razen izjemoma v primeru mo\xc4\x8dno oslabljenega imunskega sistema kot del oku\xc5\xbebe dihal (npr. aspiracija \xc5\xbeelod\xc4\x8dne vsebine).\n_START_SECTION_\nPotek bolezni\n_START_PARAGRAPH_\nLegionarska bolezen, ki je klasi\xc4\x8dna bolezen oku\xc5\xbebe z legionelo, poteka kot plju\xc4\x8dnica, ki pa jo brez laboratorijskega testiranja ne moremo lo\xc4\x8diti od drugih bakterijskih plju\xc4\x8dnic. Inkubacijska doba je od 2\xe2\x80\x9310 dni. Poleg plju\xc4\x8d prizadene bolezen tudi druge organe, kot so jetra in ledvice. V za\xc4\x8detku se pojavijo nezna\xc4\x8dilni bolezenski znaki, kot so utrujenost, glavobol, povi\xc5\xa1ana telesna temperatura, izguba apetita in bole\xc4\x8dine v mi\xc5\xa1icah, lahko pa tudi driska, bole\xc4\x8dine v trebuhu, slabost in bruhanje. Nekateri bolniki ka\xc5\xa1ljajo, pri \xc4\x8demer je izpljunek lahko gnojen ali krvav, pri dihanju pa se pojavijo bole\xc4\x8dine v prsnem ko\xc5\xa1u. Poleg plju\xc4\x8dnice so prisotni tudi toksi\xc4\x8dni u\xc4\x8dinki na \xc5\xbeiv\xc4\x8dni sistem, kar se ka\xc5\xbee kot zmedenost, somnolentnost in halucinacije. Na ko\xc5\xbei se lahko pojavijo izpu\xc5\xa1\xc4\x8daji razli\xc4\x8dnih oblik._NEWLINE_Patogeneza pontia\xc5\xa1ke vro\xc4\x8dice ni povsem pojasnjena, domnevajo pa, da jo povzro\xc4\x8dajo toksini legionele, ali pa da gre za preob\xc4\x8dutljivostno reakcijo. Bolezen je podobna gripi, inkubacija pa je zelo kratka, in sicer 2 dneva ali manj. Bolezen se za\xc4\x8dne z mrzlico, vro\xc4\x8dino, glavobolom in bole\xc4\x8dinami v mi\xc5\xa1icah. Pojavijo se lahko \xc5\xa1e znaki oku\xc5\xbebe zgornjih dihal, lahko tudi otrplost tilnika._NEWLINE_Na celi\xc4\x8dnem nivoju makrofagi fagocitirajo bakterije, vendar pa lahko slednje v njih pre\xc5\xbeivijo kot znotrajceli\xc4\x8dni paraziti; pri tem inhibirajo zni\xc5\xbeanje pH-vrednosti fagolizosomov in s tem prepre\xc4\x8dijo aktiviranje encimov za njihovo razgradnjo. Podoben parazitizem je prisoten pri nekaterih pra\xc5\xbeivalih, \xc5\xa1e posebej v amebah (npr. vrsta Hartmannella vermiformis) ali njihovih cistah, kjer kljubujejo izsu\xc5\xa1itvi in razku\xc5\xbeilnim sredstvom.\n_START_SECTION_\nEpidemiologija\n_START_PARAGRAPH_\nPod tipi\xc4\x8dne izvire kontaminiranega aerosola spadajo izvori tople vode, kot so toplovodni in klimatski sistemi v bolni\xc5\xa1nicah in hotelih, vla\xc5\xbeilci zraka, kopalni bazeni, tu\xc5\xa1i v gospodinjstvih ter hladilni stolpi v prezra\xc4\x8devalnih sistemih in sistemih za industrijsko hlajenje vode. V naravi so prisotni v potokih, rekah, jezerih, nekatere vrste, kot npr. Legionella longbeachae, pa tudi v blatu, zemlji in kompostu. Pogostost bolezni je ve\xc4\x8dja v \xc4\x8dasu poznega poletja in jeseni, v glavnem zaradi vi\xc5\xa1je temperature voda._NEWLINE_Predispozicijski faktorji za legionarsko bolezen so predvsem oslabljeni imunski sistem zaradi starosti, transplantacije organov, kirur\xc5\xa1kih posegov ali bolezenskih stanj (npr. rak in posledi\xc4\x8dno kemoterapija ter AIDS) ter kajenje in spremljajo\xc4\x8de bolezni, kot npr. kroni\xc4\x8dne plju\xc4\x8dne bolezni, sladkorna bolezen in odpoved ledvic. Za pontia\xc5\xa1ko vro\xc4\x8dico lahko zbolijo ljudje vseh starostnih skupin, medtem ko pri legionarski bolezni ve\xc4\x8dinoma nad 40 let, \xc5\xa1e posebej ljudje s starostjo od 60-70 let; povpre\xc4\x8dna starost bolnikov je 55 let. Bolj ogro\xc5\xbeeno skupino predstavljajo tudi alkoholiki in novorojen\xc4\x8dki._NEWLINE_Bolezen se ne prena\xc5\xa1a s \xc4\x8dloveka na \xc4\x8dloveka. Legionele povzro\xc4\x8dajo bolezni tudi pri doma\xc4\x8dih \xc5\xbeivalih, kot so konji, svinje, drobnica in psi.\n_START_SECTION_\nZdru\xc5\xbeene dr\xc5\xbeave Amerike\n_START_PARAGRAPH_\nPrvi avtenti\xc4\x8dni opis legioneloze izhaja iz leta 1976, ko so se sestali \xc4\x8dlani Ameri\xc5\xa1ke Legije, zdru\xc5\xbeenja voja\xc5\xa1kih veteranov, 27. julija v hotelu Bellevue Stratford v Filadelfiji (Pensilvanija). V roku dveh dnevov so veterani za\xc4\x8deli bolehati za takrat neznano vrsto plju\xc4\x8dnice. Klini\xc4\x8dni znaki so bili predvem pove\xc4\x8dana frekvenca dihanja in bole\xc4\x8dine v prsnem ko\xc5\xa1u. Zdravni\xc5\xa1ko pomo\xc4\x8d je potrebovalo 221 ljudi, 34 pa jih je umrlo. To je v javnosti spro\xc5\xbeilo veliki preplah zaradi mo\xc5\xbene epidemije pra\xc5\xa1i\xc4\x8dje gripe, zaradi \xc4\x8desar so uvedli nacionalni program za cepljenje proti pra\xc5\xa1i\xc4\x8dji gripi. Pozneje so mo\xc5\xbenost epidemije zavrnili, v javnosti in znanstvenih krogi pa so se pojavljale razli\xc4\x8dne teorije, ki so vklju\xc4\x8devale uporabo strupenih kemikalij in terorizem, katerega tar\xc4\x8de naj bi bili veterani. Center za nadzor in prepre\xc4\x8devanje bolezni (CDC) je januarja 1977 izoliral in identificiral legionelo ter odkril goji\xc5\xa1\xc4\x8de bakterij v hladilnih stolpih prezra\xc4\x8devalnega sistema v hotelu. Dogodek je spro\xc5\xbeil posodobitev prezra\xc4\x8devalnih sistemov in stro\xc5\xbeji nadzor vladnih agencij po svetu._NEWLINE_Pozneje so ugotovili, da je bila prva epidemija, ki jo je povzro\xc4\x8dila legionela, \xc5\xbee leta 1965 v Washington D.C.\n_START_SECTION_\nNizozemska, 1999\n_START_PARAGRAPH_\nMarca 1999 se je v Nizozemski, na razstavi ro\xc5\xbe v Bovenkarspelu, pojavil novi primer izbruha, kjer se je oku\xc5\xbeilo 200 ljudi, najmanj 34 pa jih je umrlo. Vir bakterij sta bila verjetno vla\xc5\xbeilec zraka na razstavi.\n_START_SECTION_\n\xc5\xa0panija, 2001\n_START_PARAGRAPH_\nNajve\xc4\x8dji izbruh do danes se je pojavil v mestu Murcia, \xc5\xa0panija, kjer naj bi bilo potrjenih 449 obolelih ljudi. Preiskava je pokazala, da so bili vir bakterij hladilni stolpi v mestni bolni\xc5\xa1nici Morales Meseguer.\n_START_SECTION_\nVelika Britanija, 2002\n_START_PARAGRAPH_\nLeta 2002 je v Barrow-in-Furness pri\xc5\xa1lo do najhuj\xc5\xa1ega izbruha legionarske bolezni v Veliki Britaniji. Umrlo je \xc5\xa1est \xc5\xbeensk in en mo\xc5\xa1ki, 172 ljudi pa je obolelo.\n_START_SECTION_\nDiagnoza in zdravljenje\n_START_PARAGRAPH_\nS pomo\xc4\x8djo simptomov in rentgenskega slikanja prsnega ko\xc5\xa1a je te\xc5\xbeko razlikovati legionarsko bolezen od drugih vrst plju\xc4\x8dnic, zato so potrebni laboratorijski testi. Najbolj specifi\xc4\x8den dokaz za diagnozo je osamitev legionele iz izme\xc4\x8dka, krvi, plevralne teko\xc4\x8dine, teko\xc4\x8dine iz notranjosti sapnika (endotrahealni aspirat), bronhoalveolarnega izpirka ali biopti\xc4\x8dnega vzorca plju\xc4\x8d. Mo\xc5\xbeno je tudi dokazovanje antigena legionele v tkivu, urinu in drugih izlo\xc4\x8dkih. Ker se protitelesa, specifi\xc4\x8dni imunoglobilini M in G, v serumu pojavijo zelo pozno (4-12 tednov po za\xc4\x8detku bolezni), se dolo\xc4\x8danje protiteles uporablja predvsem za epidemiolo\xc5\xa1ke raziskave. Le pri 10% vseh bolnikov se lahko pojavi mo\xc5\xbeno zvi\xc5\xa1anje \xc5\xa1tevila levkocitov, obi\xc4\x8dajno pa je \xc5\xa1tevilo le nekoliko povi\xc5\xa1ano ali pa je lahko zelo zni\xc5\xbeano. Obi\xc4\x8dajno je raven natrija tudi zni\xc5\xbeana._NEWLINE_Legionarsko bolezen se zdravi z antibiotiki, najbolj u\xc4\x8dinkoviti so kinoloni, skupina sinteti\xc4\x8dnih \xc5\xa1irokospektralnih baktericidnih u\xc4\x8dinkovin, ki se predpisujejo za starosti nad 18 let (levofloksacin, moksifloksacin, gemifloksacin) ter makrolidi, skupina antibiotikov, ki se predpisuje za starosti nad 12 let (azitromicin, eritromicin, klaritromicin, roksitromicin), prav tako pa tetraciklin. Rifampicin je lahko uporabljen v kombinaciji s kinoloni ali makrolidi. Pri relativno velikem \xc5\xa1tevilu bolnikov lahko pride do zapletov zaradi spremljajo\xc4\x8dih kroni\xc4\x8dnih bolezni, kot npr. akutna odpoved ledvic in jeter, zni\xc5\xbean krvni tlak, septi\xc4\x8dni \xc5\xa1ok in diseminirana intravaskularna koagulacija. Pri nekaterih ostanejo trajne posledice, najpogosteje poslab\xc5\xa1anje spomina, motena usklajenost gibov (ataksija), plju\xc4\x8dna fibroza in razne bolezni \xc5\xbeivcev. Vro\xc4\x8dine se ne more zni\xc5\xbeati z antipiretiki ali kortikosteroidi._NEWLINE_Pri pontia\xc5\xa1ki vro\xc4\x8dici antibioti\xc4\x8dna terapija ni u\xc4\x8dinkovita. Bolezen traja od 2-7 dni, ozdravljenje pa je spontano in popolno.'